**Mācību priekšmeta Mākslas valodas pamati programmas vadlīnijas**

Projekts *Profesionālās kultūrizglītības pedagogu tālākizglītība*

Projekta Nr. 2009/0208/1DP/1.2.1.1.2/09/IPIA/VIAA/005

Projektu līdzfinansē Eiropas Savienība

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ieguldījums Tavā nākotnē!*

**Mākslas valodas pamati**

**Vadlīnijas**

**Metodiskais materiāls**

Rīga

2011

**Saturs**

**Ievads 3**

**Mācību priekšmeta Mākslas valodas pamati mērķis, uzdevumi 3**

**Mācību priekšmeta saturs 3**

**Mācību satura apguve 4**

**Mācību priekšmeta apguves secība 5**

**Mācību metodes 6**

**Mācību sasniegumu vērtēšana 9**

**Ievads**

*Mācību priekšmeta* ***Mākslas valodas pamati*** *programmas vadlīnijas* (turpmāk – *Vadlīnijas*) ir mākslas profesionālās ievirzes izglītības programmas *Vizuāli plastiskā māksla* sastāvdaļa. *Vadlīnijās* aprakstīti mācību priekšmeta *Mākslas valodas pamati*mērķi, uzdevumi, mācību saturs un prasības, mācību metodes un mācību sasniegumu vērtēšana. *Vadlīnijas* veidotas, lai noteiktu mācību priekšmeta *Mākslas valodas pamati*noslēguma prasības, iezīmētu mācībusaturu un ieteicamās tēmas tā apguvei, kā arī palīdzētu pedagogiem sastādīt mācību programmu.

Vadlīnijusaturs nodrošina saikni starp cietiem mācību priekšmetiem, dodot iespēju audzēkņiem iegūt praktisku pieredzi un iespēju daudzveidīgi lietot iegūtās zināšanas sevis un savu prasmju pilnveidošanai.

***Mākslas valodas pamati*** ir mācību priekšmets, kas iepazīstina ar dažādām cilvēka radošās darbības jomām, to vēsturisko attīstību. Tā saturs ietver mākslas un vizuālās kultūras daudzveidīgās izpausmes - vizuālo mākslu, arhitektūru, dizainu, starpdisciplināras aktivitātes un sniedz plašāku skatījumu par to, kā māksla un cilvēka radošā darbība ietekmē kultūrvidi.

**Mācību priekšmeta mērķis**

Veicināt audzēkņu izpratni par mākslas un vizuālās kultūras attīstību, mākslas un kultūras vērtībām un to daudzveidību pasaulē un Latvijā, lai pielietotu to sevis pilnveidē un radošā darbībā.

**Mācību priekšmeta uzdevumi**

1. Iepazīstināt audzēkņus ar mākslas un vizuālās kultūras nozarēm, to daudzveidību un vēsturisko attīstību, laikmetīgās mākslas procesiem;
2. pilnveidot audzēkņu izpratni par izteiksmes līdzekļiem mākslā, kultūras un vēsturisko kontekstu, prasmi analizēt mākslas darbus;
3. veicināt audzēkņu pieredzes veidošanos mākslas darbu un kultūras procesu interpretācijā un vērtēšanā.

**Mācību priekšmeta saturs**

* **Mākslas uztvere**

Mākslas un vizuālās kultūras nozaru daudzveidība, to vēsturiskā attīstība un aktuālās tendences.

Mākslas darbs un mākslinieka darbība laikmeta kontekstā.

* **Mākslas valoda**

Izteiksmes līdzekļi.

Mākslas darbu analīze.

* **Radošā un vērtējošā darbība**

Mākslas un vizuālās kultūras procesu interpretācija un vērtēšana.

**Mācību satura apguve**

|  |  |  |
| --- | --- | --- |
| **Mācību priekšmeta saturs** | **Uzdevumi** | **Noslēguma prasības** |
| **Mākslas uztvere** | Mākslas un radošo nozaru daudzveidība, to vēsturiskā attīstība un aktuālās tendences. | Iepazīstināt audzēkņus ar mākslas un radošajām nozarēm, to daudzveidību un vēsturisko attīstību, laikmetīgās mākslas procesiem. | Ir iepazinis mākslas un radošo nozaru daudzveidību.Ir iepazinis mākslas vēsturiskos attīstības posmus, veidus, žanrus un stilistiku, kas balstīti konkrētā laikmetā. Apguvis nozīmīgākās mākslas virzienu un stilu raksturīgās iezīmes.Ir iepazinis Latvijas materiālo un nemateriālo kultūras mantojumu un tā izpausmes mūsdienās.Ir izpratne par mākslas attīstību un aktuālajām tendencēm – mākslu sintēzi, tehniku daudzveidību. Ir izpratne par mākslu kā procesu, kas atrodas nepārtrauktā attīstībā. |
| Mākslas darbs un mākslinieka darbība laikmeta kontekstā. | Guvis priekšstatu par dažādu nozaru mākslinieku darbnīcām un darbu tapšanas procesu.Ir iepazinis mākslas oriģināldarbus savā apkārtnē - skolā, pilsētvidē, muzejos, galerijās u.c.Ir iepazinis konkrētu mākslinieku daiļradi dažādos laikmetos, viņu lomu mākslas un kultūras procesu virzīšanā.  |
| **Mākslas valoda** | Izteiksmes līdzekļi.  | Pilnveidot audzēkņu izpratni par izteiksmes līdzekļiem mākslā, kultūras un vēsturisko kontekstu, prasmi analizēt mākslas darbus. | Ir izpratne par vizuālo izteiksmes līdzekļu nozīmi mākslā. Ir iepazinis mākslas darbu kā daudzveidīgu ideju un emociju izpausmes veidu.Prot lietot vizuālos izteiksmes līdzekļus - līniju, punktu, laukumu, toni, krāsu, tekstūru, proporcijas.Prot mērķtiecīgi izmantot kompozīcijas principus – telpiskumu, līdzsvaru, kustību, kontrastu, galveno un pakārtoto, ritmu u.c. |
| Mākslas darbu analīze. | Ir pieredze analizēt mākslas darbus, mākslas virzienus un stilus, laikmetīgās mākslas darbus - izteiksmes līdzekļus, kultūras un vēsturisko kontekstu.Prot analītiski vērot, mērķtiecīgi pētīt, izzinot mākslu un kultūrvidi - apkopot informāciju, stāstīt, analizēt un diskutēt, veidot prezentācijas par dažādām mākslas un kultūras tēmām. Prot lietot mākslas valodas terminus. |
| **Radošā un vērtējošā darbība** | Mākslas un kultūras procesu interpretācija un vērtēšana | Veicināt audzēkņu pieredzes veidošanos mākslas darbu un kultūras procesu interpretācijā un vērtēšanā. | Ir pieredze interpretēt vēsturiskos mākslas stilus un virzienus, konkrētus mākslas darbus un autorus dažādās mākslas tehnikās..Prot izteikt viedokli par savu radošo darbu, izvērtēt radošā darba procesu un rezultātu. Ir saudzīga un vērtējoša attieksme pret dažādām mākslas izpausmēm un mākslas vērtībām.Prot formulēt sev nozīmīgas vērtības mākslā. |

**Mācību priekšmeta apguves secība**

Mācību priekšmeta *Mākslas valodas pamati* saturu veido astoņas ieteicamās tēmas, kas ietver nozīmīgākos mācību priekšmeta Mākslas valodas pamati satura aspektus. Priekšmeta apguves īpatnība nosaka, ka tēmas tiek apgūtas ik pēc noteikta laika, atkārtojot tās. Tēmām atkārtojoties, pieaug to grūtības pakāpe.

Mācību satura apguves secību veido mācību priekšmeta *Mākslas valodas pamati* pedagogs, ietverot šeit iekļautās tēmas. Pedagogs tēmas var mainīt un papildināt, nodrošinot *Mākslas valodas pamatu* noslēguma prasību sasniegšanu visiem audzēkņiem.

Astoņas tēmas kopumā un katra tēma atsevišķi ietver visas mācību priekšmeta *Mākslas valodas pamati* satura daļas: mākslas uztveri, mākslas valodu, radošo un vērtējošo darbību. Ikviena tēma īstenojas kā daudzveidīgi mācību uzdevumi, kurus izvēlas skolotājs atbilstoši plānotajam mācību procesam. Mācību uzdevumu dažādība nodrošina audzēkņa daudzveidīgu prasmju apguvi un spēju attīstīšanu - mākslas piemēru pētīšanu un analīzi, radošu pašizteiksmi, izvērtēšanu un citas.

* **Izteiksmes līdzekļi**

Izteiksmes līdzekļu - punkts, līnija laukums, krāsa, faktūra, apjoms, kontrasts, gaismēna, forma, siluets u.c. un kompozīcijas izpratne mākslas darba apguvē.

* **Mākslas un radošo nozaru daudzveidība**

Iepazīšanās ar vizuālo mākslu un citām radošajām nozarēm - arhitektūru, dizainu, jaunajiem medijiem u.c. starpdisciplinārām izpausmēm.

* **Mākslas vēsturiskā attīstība, stili** **un virzieni**

Iepazīšanās ar mākslas stiliem, virzieniem un to raksturīgākajām iezīmēm, vēsturisko attīstību.

* **Mākslas darbu analīze un mākslas termini**

Mākslas darba izzināšana un izpēte. Mākslas terminu apguve.

* **Mākslas darbu oriģinālu studijas**

Mākslas darbu kopiju. Mākslinieka darbnīcu apmeklējums**.** Mācību stunda muzejā.

* **Mākslinieka daiļrades izpēte**

Iepazīšanās ar konkrēta mākslinieka daiļradi, pētot avotus un resursus, studējot izteiksmes līdzekļus. Mācību stunda muzejā.

* **Mākslas darbu interpretācijas**

Daudzveidīgas interpretācijas - tematiskās kompozīcijas, rimeiki u.c., izmantojot Daudzveidīgas mākslas tehnikas. Jaunu tehniku, veidu un iespēju meklēšana.

* **Latvijas kultūrvēsturiskais mantojums**

Latvijas materiālā (arhitektūras pieminekļi) un nemateriālā kultūras matojuma (amatu prasmes, etnogrāfija, folklora) iepazīšana.

Vietējā kultūras mantojuma apzināšana.**Mācību metodes.**

Skolotājs dažādās situācijās no daudzveidīgā metožu klāsta izvēlas tās mācību metodes, kuras liekas vispiemērotākās stundas tēmai vai konkrēto mācību mērķu sasniegšanai.

Pēc darbības rakstura var izdalīt trīs atšķirīgas metožu grupas - norādošās, sokrātiskās un atklājuma metodes. (Als Harvids\*)

**Norādošās metodes** piemērotas, lai sniegtu audzēkņiem konkrētas zināšanas un prasmes. Skolotāja stāstījumsiepazīstina audzēkņus ar konkrēto uzdevumu, gaidāmo rezultātu, sniedz informāciju un dod norādījumus par nepieciešamajiem vai vēlamajiem vingrinājumiem darba procesā, tehniskiem paņēmieniem un instrumentiem uzdevuma veikšanai.

**Jautājumu/Sokrātiskās metodes** lieto, lai virzītu audzēkņus uz patstāvīgi ideju un risinājuma meklēšanu, prasmes analizēt, vērtēt un izteikties attīstīšanu dialogā ar skolotāju un klases biedriem.

Sokrātiskās metodes *Mākslas valodas pamatos* izmanto, veicot dažādus mācību uzdevumus. Pedagoga un audzēkņu sarunas palīdz izprast un analizēt mākslu. Mācību darbu tapšanas un izvērtēšanas procesā var izmantot **jautājumu un atbilžu** metodi: mērķtiecīgi jautājumi var palīdzēt audzēknim analizēt mākslas darbus, saskatīt iespējamās kļūmes darba procesā, novērtēt darba procesu un tā rezultātu. Audzēkņa **praktiskais darbs** ir aktīvs process, kurā jautājumi un atbildes var būt gan formulētas vārdiski, gan risinātas darbībā – **ideju pieraksti, eseja,** mākslas darbu **studijas** un **kopēšana**, **avotu izpēte**, **materiālu atlase** u. c.

**Atklājumu metodes** pamatā ir audzēkņa radošās darbības daudzveidība - eksperimenti, improvizācija/ interpretācija un izzināšanas prieks. Skolotājs organizē mācību procesu tā, lai tas būtu atvērts skolēnu patstāvīgiem atklājumiem.

Atklājuma metodes *Mākslas valodas pamatos* izmanto, audzēkņiem patstāvīgi izzinot kaut ko jaunu daudzveidīgos radošos mācību uzdevumos, kā arī mācoties no savām veiksmēm un kļūdām. Tās ir eksperiments, mākslas darba interpretācija un praktiskais darbsar atšķirīgiem, atklājumus ietverošiem nosacījumiem, darbojoties ar dažādiem materiāliem, tehnikām, izvēloties dažādus izteiksmes veidus un formas.

\*Al Hurwitz, Michael Day, *Children and their Art. Methods for the Elementary School*. Harcourt College Publishers, 2001.

**Stāstījums**

Jaunas informācijas pasniegšanas veids. Tas var būt kombinēts ar mākslas darbu reprodukciju, filmu skatīšanos, audio ierakstu klausīšanos un interneta resursu un datu bāžu izmantošana. Metode ļauj strādāt ar visu grupu vienlaicīgi.

**Diskusija**

Ļauj noskaidrot atšķirīgus viedokļus par kādu tēmu. Diskusijas temats tiek formulēts jautājumu veidā. Ierosme diskusijai var būt mākslas priekšmets, literārs teksts, skaņdarbs vai kāda problēma mākslā.

**Spēle**

Atdzīvina darba procesu un rada darbam labvēlīgu gaisotni. Izstrādātās spēles dod iespēju nostiprināt zināšanas, bet iespēja pašiem veidot spēli, attīsta pieredzi meklēt un atlasīt nepieciešamo informāciju.

**Mācīšanās mākslas darbu ekspozīcijā**

Muzeja, mākslas galerijas apmeklējums un mākslas darbu oriģinālu apskate. Sarunas par mākslas darbiem, radošs darbs muzejā, galerijā, izjūtot vides gaisotni. Pirms muzeja, galerijas apmeklējuma var sagatavot darba lapas, lai audzēkņi mērķtiecīgi un patstāvīgi varētu iepazīt ekspozīciju.

**Radošs darbs**

Individuāls darbs vai darbs grupās, kas ļauj īstenot savas radošās ieceres un zināšanas materiālā.

**Meistardarbnīca**

Profesionālu mākslinieku „meistarklašu” organizēšana vai mākslinieku darbnīcu apmeklējums. Dod iespēju līdzdarboties ar māksliniekiem un iepazīties ar mākslinieku darba apstākļiem.

**Pētījums**

Kādas kultūras vai mākslas tēmas padziļināta pētniecība. Individuāls vai grupas darbs, kura gaitā tiek izveidots praktisks radošs darbs, referāts, prezentācija u.c.

**Demonstrējums**

Iepazīstināšana ar mākslas tehnikām vai paņēmieniem, parādot veidu vai tehnoloģiju kādā var strādāt ar konkrēto materiālu, instrumentiem, tehniskajiem resursiem.

**Stāsta sacerēšana**

Kolektīvs vai individuāls darbs, kas ļauj atklāt savus priekšstatus, zināšanas, veidot dažādas situācijas. Ierosinātājs stāsta sacerēšanai var būt mākslas darbs, teksts, mākslinieka darbnīcas vai muzeja apmeklējums u.c.

**Darbu mape (portfolio)**

Darbi, izpētes materiāli, ideju pieraksti tiek apkopoti ilgākā laika periodā ar konkrētu mērķi. Darbu krāšanas process nodrošina pastāvīgu atgriezenisku saikni starp skolotāju un audzēkņiem, ļauj sekot to izaugsmei.

**Teatralizācijas metode**

Mākslas darba, tēla vai mākslinieka atveide ar konkrētu mērķi. Tā var īstenoties gan kā teātris, kurā darbojas cilvēki, gan leļļu vai priekšmetu teātris, ēnu teātris.

**Mākslas darba inscenēšana („dzīvās bildes”)**

Mākslas darba interpretācija, kuru attēlo cilvēki vai tiek iesaistīti objekti, iespējami precīzi attēlojot izvēlēto mākslas darbu. Izvēlas atbilstošus rekvizītus u.c.

**Stila / virziena interpretēšana**

Analītisks izpētes darbs ar mērķi meklēt kopīgo vai atšķirīgo mākslas darbos.

**Jautājumi un atbildes**

Pedagogs pasniedz nodarbības tēmu jautājuma veidā, vaicājot audzēkņa viedokli. Jautājums koncentrē un aktivizē audzēkņu domas virzību uz izvēlēto mērķi, Meklējot atbildes, audzēkņi vienlaicīgi gūst arī zināšanas, bet pedagogs atbrīvojas no tradicionāli monotonā stāstījuma.

**Mākslas darba studijas un interpretēšana**

Mākslas darba konkrēta aspekta pētīšana, mērķtiecīgi interpretējot to atbilstoši mācību uzdevumam.

**Eseja**

Radoša domu izpausme rakstiskā veidā.

**Mākslas darbu kopēšana**

Iespējami precīza mākslas darba atdarināšana.

**Eksperiments**

Mērķtiecīgs radošs izpētes un radošās darbības process, kurā rezultāts nav zināms.

**Rimeiks**

(no angļu valodas – *remake*)

Jaunu darbu radīšana, kopējot slavenu mākslas darbu elementus, saturu vai kompozīciju.

Darba formas – Individuāls darbs. Grupu darbs. Plenērs- zaļā prakse, ekskursijas, pieredzes apmaiņa, viesmākslinieku nodarbības.

**Mācību sasniegumu vērtēšana**

Izglītojamā mācību sasniegumus mācību priekšmetā *Mākslas valodas pamati* izsaka 10 ballu skalā un "ieskaitīts" vai "neieskaitīts".

Mācību sasniegumu vērtējumu 10 ballu skalā veido šādi kritēriji: iegūto zināšanu apjoms un kvalitāte, iegūtās prasmes un iemaņas, attieksme pret izglītošanos, mācību sasniegumu attīstības dinamika.

Kārtējā pārbaudē, kurā nav iespējams mācību sasniegumu vērtējums atbilstoši 10 ballu skalai, pedagogs mācību sasniegumus var vērtēt ar "ieskaitīts" vai "neieskaitīts".

Aprakstošu vērtējumu var veidot arī mutiski, analizējot audzēkņu darbus skatēs, kā arī pielietojot audzēkņu pašvērtējuma metodi.

Mācību sasniegumu vērtēšanas procesā notiek: ievadvērtēšana mācību procesa sākumā pirms temata vai mācību priekšmeta apguves, kas sniedz informāciju par skolēnu sagatavotības līmeni, uzsākot tēmu, kursu; kārtējā vērtēšana mācību procesa laikā, nodrošinot atgriezenisku saiti par mācību procesu; noslēguma vērtēšana, nosakot izglītojamā zināšanu un prasmju apguves līmeni, mācību gada, kursa vai izglītības programmas noslēgumā.